b'\n_START_ARTICLE_\nLivistona australis\n_START_SECTION_\nOpis\n_START_PARAGRAPH_\nTa palma zraste v vi\xc5\xa1ino do 25 m , v premeru pa lahko dose\xc5\xbee do 35 cm.  Listi so pahlja\xc4\x8dasti, veliki in pernato deljeni. Posamezni za\xc5\xa1iljeni listi so mehki in temno zelene barve. V dol\xc5\xbeino lahko dose\xc5\xbeejo do 1 m, pecelj pa lahko dose\xc5\xbee celo do 2 metra dol\xc5\xbeine. Cvetovi, smetanasto bele barve so zdru\xc5\xbeeni v dolga, pokon\xc4\x8dna beti\xc4\x8dasta socvetja. Po oploditvi se socvetja pobesijo, iz cvetov pa se razvijejo podolgovati plodovi rumene ali rjavkaste barve, s katerimi se rastlina razmno\xc5\xbeuje.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nL. australis uspeva v vla\xc5\xbenih odprtih gozdovih Avstralije, pogosto tudi v zamo\xc4\x8dvirjenih predelih ter na obrobju de\xc5\xbeevnih gozdov. Ne moti je slana zemlja, zaradi \xc4\x8desar ta palma uspeva tudi v bli\xc5\xbeini morskih obal. Najpogostej\xc5\xa1a je v Novem Ju\xc5\xbenem Walesu, na sever pa raste tudi v Queenslandu. Na jugu uspeva vse do vzhodnih delov Victorije. Je dokaj nezahtevna rastlina, ki prena\xc5\xa1a tudi temperature do 0 \xc2\xb0C, \xc4\x8de ne trajajo predolgo.'